Wir, von steten und lendern gem̄einer ùnser eydgnosschafft raͤte, diser zit von unser herren und obern befelhens wegen ✳ mit vollem gewalt zuͦ Baden in Ergoͤw
by einander versamelt gewèsen, namlich von Zùrich: ✳ Cuͦnrat Schwend, riter, ✳ von Bern: Niclaus zur Kinden, fennrich, ✳ von Lutzern: Wernher von Meggen, ✳ von
Ury: Andras Bèrendinger, alt am̄an, ✳ von Schwitz: Hanns Schiffly, von Underwalden: Heinrich Heiden, ✳ von Zug: Hanns Spyler, alt am̄an, ✳ und von Glarus: Han̄s
Schuͤbelbach, seckelmeister, ✳ tuͦnd kund aller mengklichem mit disem brieff, ✳ das fùr ùns komen sind Ruͦdy Schwàb der elter, ✳ Heiny Meyer, ✳ Cuͤny Brunnegger
und Hanns Zender von Birmystorff von ir und etlicher ander ir nàchgepuren wègen an eim ✳ und der ersam Heinrich Suter, hofmeister des gotzhus zuͦ
Kùngsfelden, in namen der erwirdigen frowen daselbs zuͦ Kùngsfelden am andern teil. ✳ von deszwegen, ✳ das die gemelten von Birmystorff meinten,
die gemelten frowen von Kùngsfelden ✳ heten zuͦ Birmystorff den kilchensatz, zwing und benn ✳ desglich mercklich zins uff iren guͤtern und darumb
brieff unnd sigel. ✳ die selben brieff sy uff ein zit vor ùnsern lieben und getrùwen eydgnossen von Zùrich heten hoͤren lesen. ✳ dem nàch sy nùn
bedùchte, ✳ das sy von den bemelten frowen mit abnemung der jerlichen zinsen wyter denn inhalt der selbigen briefen ✳ beladen und beschwert wurden,
mit beger gen den beruͦrten frowen daran zuͦsind ✳ inen soͤlich brief zuͦ zoͤigende, ✳ was sy dann nàch der selbigen innhalt zuͦ thuͦn pflichtig und schuldig
weren, ✳ erbuten sy sich zuͦ thuͦn. ✳ dawider der gemelt hofmeister in namen der gedachten frowen vermeint, ✳ dz wàr wère, die genanten frowen heten
zuͦ Birmystorff den kilchensatz, zwing und benn und einen jerlichen zins uff den guͤtern daselbs und wie der selb zins uff hùtigen tag in iren zinszbuͤchern
geschriben stuͤnd, ✳ also heten die von Birmystorff, so dz beruͦrte ✳ ouch all ir vordern, den ✳ ob hundert jàren har den frowen von Kùngsfelden und irem gotzhus
jerlichen gewert, ✳ dann so vyl inen noch daby unbezalt uszstuͤnd. ✳ die selben von Birmystorff heten ouch die guͤter mit beladnùsz der selben zinsen ✳ von irn
altfordern also ererbt, ✳ von einandern koufft, verkoufft und enpfangen. ✳ da wider die gemelten von Birmystorff ouch nichtz wûstend zuͦ reden, ✳ die frowen
weren ouch soͤlicher zinsen und guͤtern ob hundert jàren in ruͦwiger gwer ✳ und besitzung, on all spenn und widerred gwesen, ✳ darzuͦ heten ouch etlich von
Birmystorff sich vo unsern lieben und getrùwen eydgnossen von Zùrich wider die fùrgezognen brief in eim span irn lùtpriester von wegen des kleinen
zeͣheͣnden umb etlich stuck antreͣffend gesetzt ✳ und sich einer kurtzen gwer dagegen getroͤst, ✳ die inen ouch durch ir dargstelten kuntschafft zuͦ gelassen
wurd, ✳ harumb er getrûwti, dz die bemelten frowen ✳ ùber soͤlich inhabende, ✳ lang harbrachte gwer nit schuldig sin soͤlten ✳ einicherley brief darumb
zuͦ zoͤigende, ✳ sunder rechtlich erkent werden, ✳ das sy und ir gotzhus by soͤlicher, ir gwer beliben ✳ und die bemelten von Birmystorff daran gewisen
werden soͤlten ✳ inen iren jerlichen zins fûrohin als bis har usz zuͦ richten on intrag und widerred. ✳ und als wir sy beidersidt wol und gnuͦgsamlich
gehoͤrt ✳ und sy darumb unser lùtrung und entscheidnisz begert hand, ✳ so haben wir ✳ ûns dem nâch erkent, ✳ also das die gemelten frowen von
Kùngsfelden by ir gwer beliben ✳ und die von Birmystorff sy soͤlicher, ir anfordrung halb unersuͦcht làssen soͤllen, ✳ ob aber die gemelten von
Birmystorff ✳ die gedachten frowen anfordrung nit vertragen woͤlten, ✳ soͤllen sy die suͦchen vor unsern eydgnossen von Bern ✳ under der schirm
und regierung die frowen von Kûngsfelden sitzen und gehoͤren. ✳ desz begert der obgemelt hofmeister in namen und zuͦ handen des beruͦrten gotzhus
Kùngsfelden eins briefs, ✳ den wir inen under des obgemelten herr Cuͦnrat Schwenden, riter, ùnsers mitgsellen, anhangendem insigel erkent haben,
beschehen uff den achtzèchenden tag des mànots brachet, als man zalt von der gepuͤrt Cristi, unsers lieben herren, tusend vierhundert
achtzig und sèchs jar.